LV Eiropas Savienības Oficiālais Vēstnesis C 96/38

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2018/C 96/13)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“BAYRISCH BLOCKMALZ” / “BAYRISCHER BLOCKMALZ” / “ECHT BAYRISCH BLOCKMALZ” / “AECHT BAYRISCHER BLOCKMALZ”

ES Nr.: DE-PGI-0005-01354 – 22.7.2015

ACVN ( ) AĢIN ( X )

1. Nosaukums vai nosaukumi

“Bayrisch Blockmalz” / “Bayrischer Blockmalz” / “Echt Bayrisch Blockmalz” / “Aecht Bayrischer Blockmalz”

2. Dalībvalsts vai trešā valsts

Vācija

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

(Tālāk tekstā “Bayrisch Blockmalz” attiecas uz visiem šajā pieteikumā minētajiem nosaukuma variantiem.)

“Bayrisch Blockmalz” ir cieti vārīta konfekte jeb karamele, kurai iesala ekstrakts piešķir raksturīgu iesala garšu. Tumši brūnās konfektes sver 3–9 g un ir ar neregulāru formu, ko nosaka to sadalīšanas veids. Konfektēm ir kubam vai paralēlskaldnim tuva forma, tā var būt arī ieapaļa. “Bayrisch Blockmalz” cukura un sīrupa sastāvā ir cukura karamele no dažādu veidu cukura un vismaz 5 % iesala ekstrakta vai 4 % sausā iesala ekstrakta.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Sastāvdaļas ir cukurs, karamelizēts cukura sīrups, iesala ekstrakts un/vai sausais iesala ekstrakts.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Gatavojot ar norādīto nosaukumu apzīmēto produktu, proti, ēšanai gatavo konfekti, visi ražošanas posmi no izstrādājuma vārīšanas (t. i., no sastāvdaļu sajaukšanas līdz pusgatavam produktam) līdz lielformāta pusfabrikāta mehāniskai skaldīšanai, noris norādītajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Vācijas federālā zeme Bavārija.

5. Saikne ar ģeogrāfisko apgabalu

Ģeogrāfiskā apgabala specifika

1899. gadā Nirnbergā kāds aptiekārs dibināja drogu veikalu, un pēc dažiem gadiem paplašināja tā darbību, pievēršoties vairumtirdzniecībai. Šis aptiekārs, kurš vēlāk tika iecelts par medicīnas padomnieku, ir arī šā produkta izgudrotājs. Par šā izstrādājuma vēsturi un tradīciju Bavārijā liecina virkne senu etiķešu, kas tapušas laikā no 1939. gada līdz 1952. gadam, kā arī cenu zīmes un piedāvājuma apraksti kopš 1932. gada. Arī šodien bavārieši ir lielākie “Bayrisch Blockmalz” ražotāji. Bavārijas ražotājiem “Bayrisch Blockmalz” ražošanā ir senas tradīcijas un zinātība.

Produkta specifika

Produkta labo slavu, kuras pamatā ir tā dabiskums un maigums, apliecina Vācijas Homeopātu centrālās apvienības (Deutscher Zentralverein Homöopathischer Ärzte e.V.) piešķirtais kvalitātes zīmogs, lai gan šis zīmogs reklāmās vairs netiek iekļauts. Arī šodien ievērojama daļa “Bayrisch Blockmalz” produkcijas joprojām tiek tirgota aptiekās un drogu veikalos. Turklāt šī konfekte ir ļoti iecienīta saldās iesala garšas dēļ, kuru nosaka tajā esošās sastāvdaļas. Patērētāju vidū produkts “Bayrisch Blockmalz” ir plaši pazīstams un augstu vērtēts.

Saikne

Reputācija sakņojas arī šā produkta izcelsmē. 1899. gadā Bavārijā aizsākusies un kopš tā laika nepārtraukti turpinājusies ražošana ir nostiprinājusi tradīciju, kas radījusi ar izcelsmes vietu saistītu produkta reputāciju. Šī īpašā ar izcelsmes vietu saistītā reputācija izpaužas, piemēram, tā, ka arī šā produkta lielākais ražotājs uz galapatērētājiem paredzētā iepakojuma izmanto zili baltus rombus un stilizētu kalnu siluetu, uzskatāmi parādot izstrādājuma saikni ar tā izcelsmes vietu Bavāriju, lai tādējādi ar izcelsmes vietu saistīto reputāciju attiecinātu uz savu produktu. Produkta reputācijas saikni ar izcelsmes vietu apliecina arī fakts, ka tā nosaukums kā viens no populārākajiem Bavārijas reģionālo produktu apzīmējumiem ir iekļauts interneta datubāzē, kurā apkopoti Bavārijas tipiskākie ēdieni (www.food-from-bavaria.de). Arī tūristiem veltītajā mājaslapā www.munich-greeter.de norādīts, ka “Bayrisch Blockmalz” ir īsteni bavāriska konfekte, kuru katram Minhenes bērnam parasti dāvina vecmāmiņa un vecvecmāmiņa.

Produkta saikni ar Bavārijas federālo zemi apliecina arī Bavārijas Rūpniecības un tirdzniecības kameras (Bayerischer Industrie- und Handelskammertag e.V.) 2009. gadā veiktā aptauja, kurā vairākums aptaujāto uzņēmumu apliecina ar aizsargāto nosaukumu apzīmētā produkta īpašo saikni ar tā ražošanas apgabalu.

Par produkta iesakņošanos Bavārijā liecina arī, piemēram, federālās zemes galvaspilsētas Minhenes 2013. gadā piešķirtā atļauja “Bayrisch Blockmalz” pārdot kopā ar miniatūrām vārdnīcām Minhenes Oktobra svētku teltī “Hackerbräu-Festhalle”. Fakts, ka federālās zemes galvaspilsēta un telts īpašnieki tam piekrita, pierāda, ka šiem produktiem, tāpat kā Oktobra svētkiem, ir vienlīdz dziļas saknes Bavārijas tradīcijā.

Arī “Bayrisch Blockmalz” iepakojuma iekļaušana muzeju ekspozīcijās ir viens no produkta labās slavas apliecinājumiem. Tā, piemēram, Domäne Dahlem fonda inventārā iekļauta “Echt Holberger’s Bayrischer Blockmalz-Zucker” konfekšu kārba, kura, kā vēsta inventāra dati, izgatavota Minhenē pagājušā gadsimta 50. gadu beigās un uz kuras attēlots minētais produkts kopā ar tipiska apsniguša Bavārijas ciemata siluetu.

“Bayrisch Blockmalz” kā viens no pazīstamākajiem vācu reģionālajiem ēdieniem ir minēts 2008. gadā iznākušajā valodu mācību grāmatā “em – neu – Deutsch als Fremdsprache – Niveaustufe B1+”, kas ir vēl viens pierādījums produkta reputācijas saiknei ar tā izcelsmes reģionu. Produkta reputācijas saikni ar Bavāriju apliecina arī kādas Berlīnes aģentūras producētais filmu projekts, kurā filmēti bērni, kuri nogaršo “eksotiskus” ēdienus. Kādā no filmām Berlīnes bērni sastopas ar “ēdieniem no Bavārijas”. Minētā aģentūra ir apzināti izvēlējusies ēdienus, kuri no bavāriešu un pārējās Vācijas iedzīvotāju skatupunkta vislabāk iemieso Bavārijas kulināro identitāti. Galdā celto ēdienu klāstā ir “Obazda uz maizes” un, visbeidzot, kā saldais ēdiens, “Bayrisch Blockmalz”. Šajā piemērā izpaužas “Bayrisch Blockmalz” reputācija, jo šo produktu kā vienu no “tipiski bavārisko” ēdienu piemēriem filmā iekļaut bija jēga tikai tā reputācijas un atpazīstamības dēļ. Vienlaikus tas pierāda, ka produkta reputācijas pamatā ir tā izcelsme, jo izvēlēties šo produktu par Bavārijas kulinārās identitātes piemēru ir iespējams tikai tāpēc, ka pastāv saikne starp tā reputāciju un izcelsmi.

Atsauce uz specifikācijas publikāciju

(šīs regulas 6. panta 1. punkta otrā daļa)

https://register.dpma.de/DPMAregister/blattdownload/marken/2018/6/Teil-7/20180209

(1) OV L 343, 14.12.2012., 1. lpp.